Thomas Jensen (S), 2012-11-22:
Som socialdemokrat sætter jeg stor pris på at bo i et land, der er omgivet af stabile demokratier og åbne grænser.
Vores naboer krydser grænsen til Danmark og køber varer.
Det samme gør vi danskere, når vi krydser grænsen til vore nabolande – selvfølgelig, for vi er samhandlende nabolande.
Når det er sagt, er der ingen tvivl om, at Socialdemokraterne og regeringen er optaget af at holde grænsehandelen på et fornuftigt niveau, hvor vi afgiver mindst mulig omsætning, indtægter og arbejdspladser til vores nabolande.
Det handler om at finde en fornuftig balance mellem på den ene side et afgiftsniveau, der, når det er nødvendigt, skal sikre finansiering af politiske tiltag, der skaber arbejdspladser, og på den anden side at holde grænsehandelen nede på et acceptabelt niveau.
Den balance in mente er det godt, at vi med Skatteministeriets »Status over grænsehandel 2012« får fakta om grænsehandelen på bordet.
Oppositionen har længe løbet med løse påstande om en dramatisk udvikling i grænsehandelen.
Man kunne have sådan en fæl mistanke om, at oppositionen har en taktisk interesse i at tale grænsehandelen op.
Men med grænsehandelsrapporten kan vi nu diskutere ud fra fakta.
Hvad er fakta så?
Jo, fakta er, at vores naboer handler for et større beløb i Danmark, end vi handler for i udlandet.
Sidste år handlede vores naboer for 4½ mia. kr. mere i Danmark, end vi handlede for i udlandet, så vi tjener rent faktisk på grænsehandelen.
Faktum er også, at det beløb, danskerne grænsehandler for, trods udsving, er forholdsvis stabilt.
I rapporten skønnes det, at det i 2010 var på 12,1 mia. kr. og i 2011 på 9,6 mia. kr.
Og for 2012 lyder prognosen, at danskernes grænsehandel vil udgøre ca. 10,5 mia. kr.
Så når Dansk Folkeparti i forespørgslen skriver om »den dramatisk stigende grænsehandel syd for den dansk-tyske grænse«, er det mere fup end fakta.
Nuvel er der grænsehandel, og den skal vi selvfølgelig følge nøje, men en dramatisk stigning er der ikke tale om.
Det store spørgsmål synes at være, hvorfor danskerne grænsehandler.
Et oplagt svar er prisforskellen.
Og hvad er det så, der skaber prisforskellen på dagligvarer i Danmark og i vores nabolande?
Lytter man til oppositionen, kan man godt være tilbøjelig til at tro, at det er de høje danske afgifter.
Men faktum er, at prisforskellen ikke alene kan forklares af afgiftsforskelle.
Når der korrigeres for forskellene i moms og afgifter, er priserne i f.eks. Tyskland fortsat betydeligt lavere end i Danmark.
Ser vi på de grænsehandelsfølsomme varer som sodavand og øl, er faktum, at selv hvis afgifterne på øl og sodavand havde samme niveau i Danmark som i Tyskland, ville der stadig være en ganske betydelig prisforskel og dermed et incitament til at grænsehandle.
For sodavand på dåse udgør afgiften kun en meget lille del af den samlede prisforskel, da prisen uden moms og afgifter er mere end dobbelt så høj i Danmark som i Tyskland.
For øl er prisen uden moms og afgifter 70 pct. højere i Danmark end i Tyskland.
Det kan på samme måde som afgifter skabe incitament til at grænsehandle.
Derfor er det et af de områder, som regeringen tager hånd om i sit nye konkurrencepolitiske udspil.
Hvad det så ellers, der får folk til at grænsehandle?
Ja, det er jo tydeligt, at oppositionen gerne vil have det til at se ud, som om det skyldes, at vi har fået en ny regering.
Men skal vi for debattens skyld tale om afgifter, skal vi lige prøve at få fakta på plads om de afgifter, som Dansk Folkeparti, Venstre og De Konservatives selv indførte: afgiften på chokolade, cigaretter, sodavand, sukker, alkoholsodavand – og jo, selvfølgelig den på fedt ikke at forglemme.
De blev jo hævet og vedtaget, da det var Dansk Folkeparti, Venstre og De Konservative, som ledede landet.
Med forårspakke 2.0 og det efterfølgende serviceeftersyn blev afgifterne ændret på en række varer.
Disse ændringer skønnes forsigtigt at have hævet grænsehandelen med nydelsesmidler med 350-400 mio. kr. Hr. Lars Løkke Rasmussens fedtafgift trådte jo i kraft den 1. oktober 2011, og det foreløbige tal for 2012 tyder på, at effekten af grænsehandelen i forbindelse med fedtafgiften har været i omegnen af 100 mio. kr.
Så Dansk Folkeparti, Venstre og Konservative har altså hævet skatter og afgifter.
Og jeg synes, at det ville klæde alle at stå på mål for de ting, som de selv er en del af.
Udviklingen er som forudset, handlen er steget som forventet, og udviklingen er under kontrol.
Afsluttende vil jeg slå fast, at regeringen med åbne øjne hævede afgifter på finansloven for 2012.
Det står vi fuldstændig ved.
Det ville klæde Dansk Folkeparti, Venstre og Konservative, hvis de også ville stå bag deres egne beslutninger.
Jeg skal på vegne af Socialdemokraterne, SF, Radikale Venstre og Enhedslisten fremsætte følgende: Forslag til vedtagelse »Folketinget tager skatteministerens redegørelse til efterretning og konstaterer i den forbindelse, at grænsehandlen ikke skønnes at være dramatisk stigende.
Grænsehandlen og det indenlandske, afgiftspligtige salg udvikler sig i overensstemmelse med det forventede, og der er derfor ikke behov for på nuværende tidspunkt at iværksætte nye initiativer for at begrænse grænsehandlen.